伍相公廟丁亥被燬
作者：連文鳳
朝代：宋

paragraphs: 蘆中人，蘆中人，漁父相逢潯水津。
一言慷慨辭寶劍，江空月白波粼粼。
被髮佯狂乞吳市，狀貌不類流離民。
博浪鐵椎袖入手，留侯切切志在秦。
踰淮涉泗掃荆闕，死龍鞭笞無完鱗。
日暮途窮快逆施，憤怒激烈忘君臣。
堂堂廟食幾千禩，一夕化作風中塵。
吳山落照秋風老，草木黤慘無餘春。
天道茫茫忽今古，世事渺渺如雲輪。
蘆中人，蘆中人，生爲公相死爲神。
何時拔刀斫鱠痛飲松江醇。